‘Malnazidos’, pròxima estrena al cinema Tívoli
2025-07-24

S’acosta, sense demora i amb moltes ganes, la gran setmana fallera però, prèviament als dies grans, s’aveïna un nou cap de setmana en què el cinema Tívoli de Burjassot acollirà una nova estrena cinematogràfica. Es tracta de Malnazidos, una pel·lícula espanyola que tindrà un total de cinc projeccions al cinema local: el divendres 11, a les 19.30 h i a les 22.30 h; el dissabte 12, també a les 19.30 h i a les 22.30 h i el diumenge 13 de març, a les 19.30 h.

Dirigida per Javier Ruiz Caldera i Alberto de Toro, Malnazidos en un thriller de terror en el context de la Guerra Civil espanyola. Enmig de la terrible contesa, les trinxeres s’han omplit de cadàvers, tant del bàndol republicà com del nacional. Jan Lozano (Miki Esparbé), capità de la cinquena brigada de l’últim bàndol, cau presoner d’un escamot rival mentre realitzava una missió rutinària. L’única possibilitat d’escapar a la sentència de mort és dur a terme una tasca en camp enemic que s’antulla impossible. Però el que no esperava era l’aparició d’un perill encara major. Si vol sobreviure, Lozano haurà de deixar de costat l’odi mutu i treballar amb els seus rivals per a fer front al seu enemic comú: els infectats.

A través d’http://cultura.burjassot.org/ es poden consultar els horaris de les projeccions de les pel·lícules, així com adquirir les entrades telemàticament, a un preu únic de 4 euros. També es poden adquirir les entrades en taquilla des d’una hora abans de l’inici de la projecció. Després de la publicació en el DOGV de les últimes directrius sanitàries, per a accedir al Tívoli ja no serà necessari presentar el certificat COVID. D’altra banda, sí que es manté l’obligació de deixar una butaca de separació entre nuclis de convivència a esquerra i dreta.

I després de Falles, el diumenge 20 de març, tornarà el cinema al Tívoli amb dues pel·lícules: la reposició de Canta 2, el diumenge a les 16: 30h i Lucas, a les 19 h, una pel·lícula la projecció de la qual comptarà amb la presència del seu director, el valencià Álex Montoya, qui farà la presentació del film per als assistents. A més, el protagonista de Lucas és Jorge Motos, actor valencià nominat a millor actor revelació en els recents Premis Goya, pel seu paper protagonista en aquesta pel·lícula.